**เชอร์ล็อก** (อังกฤษ: Sherlock) เป็นภาพยนตร์ชุดทางโทรทัศน์แนวชีวิตและสืบสวนจากสหราชอาณาจักร นำเสนอเนื้อเรื่องที่ดัดแปลงมาจากรหัสคดีชุด *เชอร์ล็อก โฮมส์* ของเซอร์อาร์เทอร์ โคนัน ดอยล์ โดยปรับช่วงเวลาจากปลายคริสต์ศตวรรษที่ 19 มาเป็นสมัยปัจจุบัน ภาพยนตร์ชุดนี้สร้างสรรค์โดยสตีเวน มอฟฟัต และมาร์ก เกทิสส์ นำแสดงโดยเบเนดิกต์ คัมเบอร์แบตช์ (รับบทเป็นเชอร์ล็อก โฮมส์) และมาร์ติน ฟรีแมน (รับบทเป็นนายแพทย์จอห์น วอตสัน) ซู เวอร์ทิว และอิเลน แคเมอรอนแห่งบริษัทฮาร์ตสวุดฟิมส์ผลิต *เชอร์ล็อก* ให้แก่สถานีโทรทัศน์บีบีซีในสหราชอาณาจักร และร่วมผลิตภาพยนตร์ชุดนี้กับสถานีโทรทัศน์ดับเบิลยูจีบีเอช บอสตัน ในฐานะส่วนหนึ่งของภาพยนตร์ชุดรวมเรื่อง (anthology series) ชุด *แมสเตอร์พีซ* ซึ่งแพร่ภาพในสหรัฐอเมริกาผ่านเครือข่ายพีบีเอส

ภาพยนตร์ชุด *เชอร์ล็อก* ถ่ายทำในเมืองคาร์ดิฟฟ์ของเวลส์เป็นหลัก โดยสมมุติให้ถนนนอร์ทกาวเวอร์ในกรุงลอนดอนเป็นฉากด้านนอกของห้องอยู่อาศัยเลขที่ 221 บี ถนนเบเกอร์ ของโฮมส์และวอตสัน ปัจจุบันภาพยนตร์ชุดนี้ได้รับการผลิตออกมาแล้ว 10 ตอน สามตอนแรกออกอากาศในปี พ.ศ. 2553 สามตอนถัดมาออกอากาศในปี พ.ศ. 2555 และสามตอนล่าสุดออกอากาศในปี พ.ศ. 2557 ภาพยนตร์ชุดที่ 3 กลายเป็นภาพยนตร์ชุดที่มีผู้ชมมากที่สุดในสหราชอาณาจักรนับตั้งแต่ปี พ.ศ. 2544 ปัจจุบันมีประเทศและดินแดนต่าง ๆ ที่ซื้อลิขสิทธิ์ *เชอร์ล็อก* ไปแพร่ภาพแล้วกว่า 200 แห่ง

เสียงตอบรับเชิงวิจารณ์ที่มีต่อภาพยนตร์ชุดนี้เป็นไปในทางบวกอย่างสูง โดยมีบทวิจารณ์หลายบทที่ยกย่องคุณภาพของการเขียนบท การแสดง และการกำกับรายการ *เชอร์ล็อก* ได้รับการเสนอชื่อเข้าชิงรางวัลจากหลายสถาบัน เช่น รางวัลแบฟตา รางวัลเอ็มมี รางวัลลูกโลกทองคำ และชนะหลายรางวัลในหลากหลายสาขา โดยสามารถคว้ารางวัลไปได้มากที่สุดถึง 7 รางวัลจากการประกาศรางวัลเอ็มมีครั้งที่ 66 ซึ่งรวมถึงรางวัลการเขียนบทยอดเยี่ยมสำหรับภาพยนตร์ชุดสั้น ภาพยนตร์โทรทัศน์ หรือตอนพิเศษของละครสำหรับมอฟฟัต รางวัลนักแสดงสมทบชายยอดเยี่ยมในภาพยนตร์ชุดสั้นหรือภาพยนตร์โทรทัศน์สำหรับฟรีแมน และรางวัลนักแสดงนำชายยอดเยี่ยมในภาพยนตร์ชุดสั้นหรือภาพยนตร์โทรทัศน์สำหรับคัมเบอร์แบตช์ นอกจากนี้ทางรายการยังได้รับรางวัลพีบอดีในปี พ.ศ. 2554 อีกด้วย

ภาพยนตร์ทั้งสามชุดได้รับการจัดจำหน่ายในรูปแบบดีวีดีและจานบลูเรย์ ร่วมกับดนตรีประกอบฉากซึ่งมีเดวิด อาร์โนลด์ และไมเคิล ไพรซ์ เป็นผู้ประพันธ์ และนิยายต้นฉบับของโคนัน ดอยล์ (เฉพาะบางตอนที่คัดสรรมาแล้ว) ในรูปเล่มหนังสือฉบับพิมพ์ผูกโยงกับรายการ ในเดือนมกราคม พ.ศ. 2557 ทางรายการได้เปิดตัวโปรแกรมประยุกต์สำหรับโทรศัพท์เคลื่อนที่อย่างเป็นทางการในชื่อ *เชอร์ล็อก : เดอะเน็ตเวิร์ก*

โครงเรื่อง
----------

*เชอร์ล็อก* นำเสนอเรื่องราวของเชอร์ล็อก โฮมส์ (เบเนดิกต์ คัมเบอร์แบตช์) "นักสืบที่ปรึกษา" ที่ชื่นชอบการไขคดีปริศนาต่าง ๆ ในลอนดอน โฮมส์มีผู้ช่วยคือนายแพทย์จอห์น วอตสัน (มาร์ติน ฟรีแมน) ที่เพิ่งกลับจากราชการทหารกับเหล่าทหารเสนารักษ์ของกองทัพบกอังกฤษในอัฟกานิสถาน แม้ว่าสารวัตรสืบสวนเกร็ก เลสตราด (รูเพิร์ต เกรฟส์) จากกองบัญชาการตำรวจนครบาลลอนดอนและคนอื่น ๆ จะรู้สึกเคลือบแคลงในตัวโฮมส์ในตอนแรก แต่เมื่อเวลาผ่านไป สติปัญญาที่ยอดเยี่ยมประกอบกับความสามารถในการสังเกตและการใช้เหตุผลเพื่อสืบคดีของโฮมส์ก็ทำให้ทุกคนยอมรับคุณค่าของเขา วอตสันได้เขียนบันทึกการผจญภัยของเขากับโฮมส์ลงในบล็อกซึ่งมีส่วนทำให้โฮมส์กลายเป็นคนดังไปอย่างไม่เต็มใจนัก ทั้งคนทั่วไปและรัฐบาลอังกฤษต่างมาขอความช่วยเหลือจากโฮมส์ และบรรดาสื่อต่าง ๆ ก็รายงานถึงการไขคดีและชีวิตส่วนตัวที่แปลกประหลาดของเขา

แม้ว่าภาพยนตร์ชุดนี้จะนำเสนออาชญากรรมและผู้กระทำผิดอย่างหลากหลาย แต่ความเป็นปฏิปักษ์ระหว่างโฮมส์กับศัตรูตัวฉกาจคือจิม มอริอาร์ตี (แอนดรูว์ สกอตต์) ก็เป็นหนึ่งในจุดเน้นเรื่องที่ปรากฏซ้ำอยู่เสมอ มอลลี ฮูเปอร์ (ลูอีส บรีลีย์) นักพยาธิวิทยาที่โรงพยาบาลเซนต์บาร์ทอโลมิวส์ได้ให้ความช่วยเหลือแก่โฮมส์เป็นครั้งคราว ตัวละครอื่นที่ปรากฏตัวเรื่อย ๆ ได้แก่ คุณนายฮัดสัน (ยูนา สตับส์) เจ้าของห้องอยู่อาศัยที่โฮมส์กับวอตสันเช่าอยู่, ไมครอฟต์ (มาร์ก เกทิสส์ ผู้ร่วมสร้างรายการ) พี่ชายของโฮมส์และเจ้าหน้าที่ระดับสูงของรัฐ, จ่าแซลลี ดอโนวัน (วิเนตต์ รอบินสัน) ตำรวจสืบสวนภายใต้การบังคับบัญชาของสารวัตรเลสตราด และฟิลิป แอนเดอร์สัน (จอนาทัน แอริส) นักนิติวิทยาศาสตร์จากกองบัญชาการตำรวจนครบาลลอนดอน

อ้างอิง
-------

1. ↑  Jones, Paul - Sherlock series 3 is most watched BBC drama series for over a decade. An average of almost 12 million people tuned in for the third series of the detective drama on BBC1 Radio Times, 22 January 2014
2. ↑  Sherlock in five languages - BBC Worldwide Showcase - YouTube
3. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2014-09-08.
4. ↑  Jeffrey, Morgan. "Sherlock: The Network app: 'It's a bit of Cumberbatch in your pocket'". Digital Spy. คลังข้อมูลเก่าเก็บจากแหล่งเดิมเมื่อ 2014-01-22. สืบค้นเมื่อ 2014-09-08.
5. ↑  Sherlock: The Network on the App Store on iTunes

แหล่งข้อมูลอื่น
---------------


วิกิคำคมมีคำคมเกี่ยวกับ ***เชอร์ล็อก***

วิกิมีเดียคอมมอนส์มีสื่อที่เกี่ยวข้องกับ **เชอร์ล็อก**

* *เชอร์ล็อก* ที่เว็บไซต์บีบีซี
* *เชอร์ล็อก* ชุดที่ 1 เก็บถาวร 2012-01-19 ที่ เวย์แบ็กแมชชีน ที่เว็บไซต์ฮาร์ตสวุดฟิมส์
* *เชอร์ล็อก* ชุดที่ 2 เก็บถาวร 2012-01-11 ที่ เวย์แบ็กแมชชีน ที่เว็บไซต์ฮาร์ตสวุดฟิมส์
* *เชอร์ล็อก* ชุดที่ 3 เก็บถาวร 2014-07-14 ที่ เวย์แบ็กแมชชีน ที่เว็บไซต์ฮาร์ตสวุดฟิมส์
* *เชอร์ล็อก* ที่อินเทอร์เน็ตมูวีเดตาเบส แก้ไขสิ่งนี้ที่วิกิสนเทศ
* *เชอร์ล็อก* เก็บถาวร 2019-06-13 ที่ เวย์แบ็กแมชชีน ที่ TV.com
* *เชอร์ล็อก* เก็บถาวร 2020-10-21 ที่ เวย์แบ็กแมชชีน ที่ *TV Guide*
* *เชอร์ล็อก* ที่เว็บไซต์ยาฮู